b'\n_START_ARTICLE_\n\xc3\x8enarmarea Rom\xc3\xa2niei\n_START_PARAGRAPH_\n\xc3\x8enarmarea Rom\xc3\xa2niei s-a realizat ca urmare a e\xc8\x99ecului campaniei din 1916, de\xc8\x99i problema s-a pus \xc8\x99i mai devreme, dup\xc4\x83 Campania din 1913. Alia\xc8\x9bii au for\xc8\x9bat intrarea Rom\xc3\xa2niei \xc3\xaen r\xc4\x83zboi, \xc3\xaentr-un moment \xc3\xaen care \xc3\xaenzestrarea armatei rom\xc3\xa2ne \xc3\xaenc\xc4\x83 nu se finalizase._NEWLINE_Dotarea armatei cu tehnic\xc4\x83 modern\xc4\x83 de lupt\xc4\x83 s-a accelerat dupa evenimentele de la Sarajevo, c\xc3\xa2nd Francisc Ferdinand, arhiducele mo\xc8\x99tenitor austriac \xc8\x99i so\xc8\x9bia sa, ducesa de Hohenberg, au fost asasina\xc8\x9bi la 28 iunie 1914, de studentul bosniac Gavrilo Princip (1894 - 1918), care era membru al unei societ\xc4\x83\xc8\x9bi secrete numit\xc4\x83 M\xc3\xa2na Neagr\xc4\x83 \xc8\x99i care apar\xc8\x9binea mi\xc8\x99c\xc4\x83rii na\xc8\x9bionaliste iugoslave. _NEWLINE_Generalul Dumitru Iliescu, secretar general al Ministerului de R\xc4\x83zboi afirma "Cine nu-\xc8\x99i aminte\xc8\x99te de batalioane cari aveau armele legate cu sfori, merindele \xc3\xaen traiste aduse de acas\xc4\x83 de oameni, cartu\xc8\x99ele legate \xc3\xaen batiste \xc8\x99i puse \xc3\xaen traist\xc4\x83 la un loc cu p\xc3\xa2inea. Cea mai mare parte avea drept echipament doar o capel\xc4\x83 \xc8\x99i o arm\xc4\x83 f\xc4\x83r\xc4\x83 curea"_NEWLINE_Ministerul de R\xc4\x83zboi a \xc3\xaenceput s\xc4\x83 completeze lipsurile din 1913, \xc3\xaen vederea intr\xc4\x83rii Rom\xc3\xa2niei \xc3\xaen Primul R\xc4\x83zboi Mondial. Fiecare corp de trup\xc4\x83 a primit sume de 50000 - 100000 lei pentru \xc3\xaembunat\xc4\x83\xc8\x9birea echipamentului militar. S-au achizi\xc8\x9bionat materii prime din \xc8\x9bar\xc4\x83 \xc8\x99i s-au format comitete de doamne pentru a ajuta la cusutul uniformelor \xc8\x99i rufelor. \xc3\x8en plus \xc8\x99i \xc8\x99colile profesionale \xc8\x99i \xc8\x99colile de fete din "mai toate orasele tarii au dat un concurs \xc8\x99i un ajutor foarte mare". _NEWLINE_S-a creat la Ministerul de R\xc4\x83zboi o Comisie de Aprovizionare a Serviciului Intenden\xc8\x9bei, format\xc4\x83 din \xc8\x99apte membri. Comisia lucra dup\xc4\x83-amiaza \xc3\xaen baza unui plan de aprovizionare cu echipamente, \xc3\xaentocmit de intendentul general al armatei. Materialele se cump\xc4\x83rau prin licita\xc8\x9bie \xc8\x99i se aprobau de c\xc4\x83tre ministrul de r\xc4\x83zboi Ion I.C. Br\xc4\x83tianu._NEWLINE_Ministerul de R\xc4\x83zboi a creat, prin Decizia nr. 128/ 6 aprilie 1915, o Comisie Tehnic\xc4\x83 Industrial\xc4\x83, compus\xc4\x83 din \xc8\x99ase membri condu\xc8\x99i de inspectorul general Grigore Stratilescu. Comisia trebuia sa prezinte armatei un raport despre unde se puteau produce \xc3\xaen industria privat\xc4\x83 din Rom\xc3\xa2nia materiale de r\xc4\x83zboi pentru armat\xc4\x83 \xc8\x99i s\xc4\x83 propun\xc4\x83 \xc3\xaembunat\xc4\x83\xc8\x9birea industriei private. De asemenea comisia a recomandat \xc3\xaenbun\xc4\x83t\xc4\x83\xc8\x9birea Arsenalului Armatei.'